Dins del marc de l'elaboració del Mapa municipal de Catalunya, previst en l'article 28.1 del Text refós de la Llei municipal i de règim local de Catalunya, aprovat pel Decret legislatiu 2/2003, de 28 d'abril, el Departament de Governació i Relacions Institucionals va impulsar la delimitació dels municipis de Bescanó i de Salt.
Els ajuntaments de Bescanó i de Salt, mitjançant acords plenaris de 22 de juliol i d'1 d'agost de 2008, respectivament, van iniciar l'expedient i van nomenar les comissions de delimitació municipals.
Ambdós ajuntaments van comunicar aquests acords al Departament de Governació i Relacions Institucionals.
Els dies 22 de gener, 7 de maig, i 15 i 30 de juliol de 2009 es van dur a terme les operacions de delimitació amb representació de les comissions de delimitació municipals i dels tècnics de la Generalitat de Catalunya.
Ambdós ajuntaments van arribar a un acord parcial pel que fa a la línia de terme i van mostrar la seva disconformitat respecte a la posició de la fita primera i a part del traçat de la línia de terme comprès entre la fita primera i la fita segona de l'Acta de l'operació practicada per reconèixer la línia de terme i assenyalar les fites comunes als termes municipals de Bescanó i de Salt, de 15 de novembre de 1927.
Finalment, el 30 de juliol de 2009 es va estendre una acta de les operacions de delimitació en què es reflectia el detall de la línia de terme en acord i en desacord.
Els plens dels ajuntaments de Salt i de Bescanó, en dates 21 de setembre i 17 de novembre de 2009, respectivament, van aprovar l'acta de delimitació esmentada, amb el quòrum de la majoria absoluta del nombre legal de membres de la corporació.
La delimitació de la línia de terme, que va ser acceptada per ambdós ajuntaments, és la que figura a la Resolució GAP/628/2010, de 19 de febrer (DOGC núm. 5586, de 12.3.2010).
El 28 d'abril de 2011, els serveis tècnics de la Direcció General d'Administració Local van emetre un informe proposta sobre les diverses propostes de delimitació.
La Comissió de Delimitació Territorial, en la sessió de 14 de desembre de 2011, va emetre un informe sobre la delimitació entre els municipis de Bescanó i de Salt en el tram en desacord, i la Comissió Jurídica Assessora, en la sessió de 10 de maig de 2012, en va emetre un dictamen.
Atès el que disposen l'article 25 del Text refós de la Llei municipal i de règim local de Catalunya, aprovat pel Decret legislatiu 2/2003, de 28 d'abril, i els articles 27 al 38 del Decret 244/2007, de 6 de novembre, pel qual es regula la constitució i la demarcació territorial dels municipis, de les entitats municipals descentralitzades i de les mancomunitats de Catalunya;
D'acord amb els informes dels serveis tècnics de la Direcció General d'Administració Local, de la Comissió de Delimitació Territorial i el dictamen de la Comissió Jurídica Assessora,
—1 La delimitació entre els municipis de Bescanó i de Salt, en el tram en desacord, és la que consta en l'Acta de l'operació practicada per reconèixer la línia de terme i assenyalar les fites comunes als termes municipals de Bescanó i de Salt, de 15 de novembre de 1927, que està representada en el Replantejament de la línia de delimitació entre els termes municipals de Bescanó i de Salt, fites F1 a F8, de 27 de juliol de 2007, elaborat per la Direcció General d'Administració Local i l'Institut Cartogràfic de Catalunya.
La representació cartogràfica d'aquesta delimitació, a escala 1:5000, és la que figura a la pàgina cent cinquanta-quatre de l'expedient administratiu, i que es descriu a continuació:
Fita 1: se situa a l'eix de la llera actual del riu Ter que s'estén al sud de l'illa de la Pilastra, al lloc conegut com a Roca Foradada i a uns cinquanta metres al nord-oest de la sèquia Monar.
Aquesta fita és també comuna al municipi de Sant Gregori.
Les coordenades UTM ETRS89 31T són: X: 479562,9 i Y: 4646550,2.
La línia de terme entre les fites primera i segona segueix la recta, baixada des de la fita primera fins a la coordenada de suport UTM ETRS89 31T: X: 479595,9 i Y: 4646520,5, situada a l'eix de la sèquia Monar, per la qual segueix aigües avall fins a la seva intersecció amb la façana nord de la central hidroelèctrica de Montfullà (coordenada de suport UTM ETRS89 31T: X: 480774,7 i Y: 4646485,7) i des d'aquest punt continua en línia recta fins a la fita segona [...].
—2 El Departament de Governació i Relacions Institucionals i els ajuntaments afectats duran a terme la fitació de la línia de terme descrita en l'article anterior i la Direcció General d'Administració Local redactarà una nova acta d'atermenament, de conformitat amb el que estableix l'article 33 del Decret 244/2007, de 6 de novembre, pel qual es regula la constitució i la demarcació territorial dels municipis, de les entitats municipals descentralitzades i de les mancomunitats de Catalunya.
—3 Publicar aquesta Resolució en el Diari Oficial de la Generalitat de Catalunya.
Contra aquesta Resolució, que exhaureix la via administrativa, les persones interessades poden interposar recurs potestatiu de reposició, d'acord amb els articles 116 i 117 de la Llei 30/1992, de 26 de novembre, de règim jurídic de les administracions públiques i del procediment administratiu comú, o interposar directament recurs contenciós administratiu davant la Sala Contenciosa Administrativa del Tribunal Superior de Justícia de Catalunya en el termini de dos mesos, a comptar de l'endemà de la publicació d'aquesta Resolució, d'acord amb l'article 46 de la Llei 29/1998, de 13 de juliol, reguladora de la jurisdicció contenciosa administrativa.
Les administracions públiques interessades poden interposar recurs contenciós administratiu davant la Sala Contenciosa Administrativa del Tribunal Superior de Justícia de Catalunya en el termini de dos mesos, a comptar de l'endemà de la publicació d'aquesta Resolució, d'acord amb l'article 46 de la Llei 29/1998, de 13 de juliol, sens perjudici de la possibilitat de formular el requeriment previ que estableix l'article 44 d'aquesta Llei.